สร้างภูมิต้านทานรับป้ายซัมเมอร์เซลส์
ทุกครั้งที่สาวๆ เห็นป้ายสินค้าลดราคา จะเป็นอะไรก็ไม่รู้ขอได้เดินเข้าไปดูก่อนว่ามีสินค้าอะไรน่าซื้อบ้าง 10-30%
3 พ.ค. 2559

โดย...โยโมทาโร่
ทุกครั้งที่สาวๆ เห็นป้ายสินค้าลดราคา จะเป็นอะไรก็ไม่รู้ขอได้เดินเข้าไปดูก่อนว่ามีสินค้าอะไรน่าซื้อบ้าง 10-30% ยังไม่เท่าไร แต่ถ้าเจอป้ายลดราคา 40-60% เป็นต้องเข้าชาร์จหน้าชั้นวางสินค้าก่อนทันที อย่าว่าแต่ผู้หญิงเลยครับ ต่อให้เป็นผู้ชายแท้ๆ ก็วิ่งเข้าไปเหมือนกัน ลดหนักขนาดนี้ยังไงก็ต้องเข้าไปดูก่อน ใช้ไม่ใช้ว่ากันอีกเรื่อง แต่วันนี้เรามีวิธีปรับทัศนคติในการเลือกซื้อสินค้าเพิ่มภูมิต้านทาน ป้ายลดกระหน่ำซัมเมอร์เซลส์ ชนิดที่ลด 80% ก็ยังไม่สะท้าน (หืม ตั้ง 80% เชียวนะ เหมือนแจกฟรีกันชัดๆ)
1.เลือกเป็นสาวกแบรนด์ใดแบรนด์เดียว
แม้ว่าแต่ละแบรนด์จะมีเอกลักษณ์ที่แตกต่างกัน แต่คุณอาจจะจำเป็นต้องเลือกเป็นสาวกแบรนด์ใดแบรนด์หนึ่ง เพราะมีข้อดีคือ คุณจะรู้จักสินค้าและราคาอย่างลึกซึ้งพอที่จะรู้ว่าป้ายเซลส์สินค้าที่เห็นนั้นลดจริงหรือลดเทียม สามารถแยกแยะระหว่างของปลอมและของจริง รวมทั้งตรวจสอบตำหนิของสินค้าก่อนซื้อได้ดีกว่าคนอื่น และที่สำคัญคุณจะไม่เสียเงินซื้อสินค้าซ้ำซ้อนกับแบรนด์อื่นโดยไม่จำเป็น
2.ตั้งลิสต์สินค้าไว้ในใจ
หลายคนเสียเงินเพราะยังไม่รู้ว่าจะเอาสินค้าไปใช้ตอนไหน แต่ที่แย่ไปกว่านั้นคือ ซื้อโดยที่ลืมไปว่าเคยซื้อเก็บไปแล้ว หากคุณมีรายชื่อสินค้าที่ขาดอยู่ หรือต้องเก็บสำรองไว้ในใจ จะช่วยให้คุณตัดใจจากป้ายเซลส์ได้ง่ายขึ้น
3.ตั้งงบประมาณต่อปีอย่างชัดเจน
คุณควรมีงบประมาณตั้งไว้ต่อปีสำหรับซื้อสินค้าโปรด กระเป๋า เสื้อผ้า รองเท้า หรือของสะสมอื่นๆ ที่คุณชอบ เราไม่แนะนำให้คุณหักดิบด้วยการเลิกซื้อสินค้าเหล่านี้แม้จะเป็นสินค้าฟุ่มเฟือยก็ตาม เพราะสำหรับคนทำงานแล้วสิ่งของเหล่านี้อาจเป็นรางวัลชีวิตให้กับความเหน็ดเหนื่อยที่ผ่านมาก็เป็นได้ แต่ถ้ามากเกินไปก็คงไม่ดีสำหรับอนาคต คุณอาจจะตั้งงบจำนวนหนึ่งประมาณ 5-10% ของรายได้ต่อปีเป็นงบประมาณในการซื้อสินค้าชิ้นโปรด นั่นจะทำให้คุณสามารถรอเวลาหรือชั่งใจในการเลือกซื้อสินค้าจากป้ายเซลส์มากขึ้นนั่นเองครับ